32005R0349
L 055/12
JURNALUL OFÍCIAL AL UNIUNII EUROPENE
REGULAMENTUL (CE) NR. 349/2005 AL COMISIEI
din 28 februarie 2005
de stabilire a normelor privind finanțarea comunitară a intervențiilor de urgență și a combaterii anumitor boli ale animalelor menționate în Decizia 90/424/CEE a Consiliului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1258/1999 al Consiliului din 17 mai 1999 privind finanțarea politicii agricole comune (1), în special articolul 3 alineatul (4),
întrucât:
(1)
Articolele 3, 4, 6 și 11 ale Deciziei 90/424/CEE a Consiliului din 26 iunie 1990 privind anumite cheltuieli în domeniul veterinar (2) prevăd ca statele membre să beneficieze, sub rezerva respectării anumitor norme, de participarea financiară a Comunității pentru eradicarea bolilor și în situațiile prevăzute la articolele menționate.
(2)
Articolul 6 alineatul (3) și articolul 11 alineatul (5) din Decizia 90/424/CEE precizează că unele decizii privind această participare financiară trebuie să definească cheltuielile eligibile, iar articolele 4 și 11 fac trimitere la dispozițiile, în special la cele procedurale, ale articolului 3.
(3)
Articolul 40a din Decizia 90/424/CEE dispune gestionarea direct de către Comisie a cheltuielilor supuse finanțării în temeiul deciziei menționate, în conformitate cu articolul 148 din Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (3).
(4)
Cu toate acestea, Regulamentul (CE) nr. 1258/1999 nu prevede norme cu privire la gestionarea creditelor menționate. În plus, Decizia 90/424/CEE stabilește condiții de eligibilitate la participarea financiară a Comunității. Aceste condiții trebuie clarificate.
(5)
Pare justificat, din motive de simplificare și de transparență a gestiunii financiare a creditelor menționate, de garantare a tratamentului egal pentru statele membre și de prevenire a riscului de supraevaluare a animalelor și a produselor eligibile pentru o despăgubire, să se aducă precizări și să se stabilească normele aplicabile cererilor de rambursare introduse de către statele membre, în special cu privire la termenul plății către proprietarul animalelor și al produselor și valorile eligibile pentru finanțarea comunitară.
(6)
Pentru a asigura o bună gestiune financiară, este necesar să se dispună rapid de informații privind gestionarea bolii, în special de estimări periodice privind cheltuielile suportate de către statele membre.
(7)
În conformitate cu articolul 3 alineatul (2) din Regulamentul (CE) nr. 1258/1999, acțiunile veterinare și fitosanitare întreprinse în conformitate cu normele comunitare sunt finanțate prin secțiunea „Garantare” a Fondului European de Orientare și Garantare Agricolă. Articolele 8 și 9 ale regulamentului menționat se aplică în sensul controlului financiar.
(8)
În ceea ce privește particularitățile creșterii ecvideelor și consecințele acestora cu privire la gestionarea bolilor care le afectează, este necesar să se excludă ecvideele din sfera de aplicare a prezentului regulament, fără a aduce atingere dispozițiilor Deciziei 90/424/CEE.
(9)
Este necesar să se precizeze rata care urmează să fie aplicată pentru conversia cererilor de rambursare prezentate în moneda națională în sensul articolului 1 litera (d) din Regulamentul (CE) nr. 2799/98 al Consiliului din 15 decembrie 1998 de stabilire a sistemului agromonetar pentru moneda euro (4).
(10)
În ceea ce privește auditurile financiare, este necesar să se precizeze modalitățile de realizare a acestora.
(11)
Comisia trebuie să aibă posibilitatea de a modifica termenele și reducerile de cheltuieli eligibile prevăzute de prezentul regulament în cazul în care statele membre aduc justificări întemeiate, în special cu privire la adaptarea dispozițiilor administrative la cerințele prezentului regulament.
(12)
Măsurile prevăzute de prezentul regulament sunt conforme cu avizul Comitetului pentru Fondul European de Orientare și Garantare Agricolă,
ADOPTĂ PREZENTUL REGULAMENT:
Articolul 1
Sfera de aplicare
(1) Prezentul regulament se aplică participărilor financiare ale Comunității de care beneficiază statele membre pentru cheltuielile eligibile definite la articolele 3, 4 și 5 din prezentul regulament, în ceea ce privește măsurile de eradicare a bolilor și în situațiile prevăzute la articolul 3 alineatul (1) din Decizia 90/424/CEE, cu excepția bolilor care afectează ecvideele, precum și la articolul 4 alineatele (1) și (2), la articolul 6 alineatul (2) și la articolul 11 alineatul (1) din decizia menționată.
(2) Fără a aduce atingere adoptării criteriilor suplimentare de eligibilitate care pot fi stabilite prin deciziile prevăzute la articolul 3 alineatul (4), la articolul 6 alineatele (2) și (3) și la articolul 11 alineatul (4) din Decizia 90/424/CEE (denumite în continuare „decizii specifice”), aplicarea prezentului regulament poate fi extinsă, în cadrul acestor decizii, la finanțarea altor măsuri decât a celor prevăzute la alineatul (1) din prezentul articol, în special:
(a)
la măsura de compensare prevăzută la articolul 11 alineatul (4) litera (a) punctul (v) din Decizia 90/424/CEE în caz de vaccinare;
(b)
la cheltuielile operaționale legate de măsurile prevăzute la articolul 3 alineatul (2a) și la articolul 6 alineatul (2) din Decizia 90/424/CEE.
(3) Prezentul regulament nu aduce atingere principiului conform căruia eligibilitatea pentru o participare financiară din partea Comunității a cheltuielilor suportate și plătite de către statele membre este condiționată de respectarea normelor comunitare.
Articolul 2
Definiții
În sensul prezentului regulament, se înțelege prin:
(a)
„despăgubire rapidă și adecvată”: plata, în termen de 90 de zile de la sacrificarea animalelor, a unei despăgubiri corespunzătoare prețului de piață;
(b)
„preț de piață”: prețul pe care proprietarul l-ar fi putut obține în mod normal pentru animal imediat înainte de contaminarea sau de sacrificarea sa, ținând seama de aptitudinea, calitatea și vârsta acestuia;
(c)
„cheltuieli rezonabile”: cheltuielile suportate pentru cumpărarea echipamentului sau a unor servicii la prețuri nedisproporționate în raport cu prețurile de piață în vigoare înainte de constatarea bolii;
(d)
„cheltuieli necesare”: cheltuielile suportate pentru cumpărarea de echipament sau de servicii prevăzute la articolul 3 alineatul (2) sau la articolul 11 alineatul (4) litera (a) punctele (i)-(iv) și litera (b) din Decizia 90/424/CEE, ale căror natură și legătură directă cu cheltuielile eligibile definite la articolul 3 din prezentul regulament au fost demonstrate;
(e)
„sacrificare obligatorie”: sacrificările obligatorii din focarele declarate și numai sacrificările preventive (contact, vecinătate, suspiciune, vaccinare supresivă) care sunt în mod explicit ordonate și executate datorită unui risc sanitar specific.
Definițiile de la literele (a)-(d) se aplică, de asemenea, în cazul distrugerii obligatorii a ouălor.
Articolul 3
Cheltuieli eligibile pentru asistența financiară a Comunității
Statele membre beneficiază de asistență financiară din partea Comunității pentru:
(a)
despăgubirea rapidă și adecvată a proprietarilor constrânși la sacrificarea obligatorie a animalelor lor sau, după caz, la distrugerea obligatorie a ouălor, în conformitate cu articolul 3 alineatul (2) prima și a șaptea liniuță și cu articolul 11 alineatul (4) litera (a) punctul (i) din Decizia 90/424/CE;
(b)
cheltuielile operaționale plătite și legate de măsurile de sacrificare și de distrugere obligatorii ale animalelor și ale produselor contaminate, de curățarea și dezinfecția spațiilor și de curățarea și dezinfecția sau distrugerea, după caz, a echipamentelor contaminate, în conformitate cu articolul 3 alineatul (2) prima, a doua și a treia liniuță, și cu articolul 11 alineatul (4) litera (a) punctele (i)-(iv) și litera (b) din Decizia 90/424/CEE;
(c)
cheltuielile plătite și legate de celelalte măsuri care pot fi adoptate în cadrul și în conformitate cu condițiile stabilite prin decizii specifice privind participarea financiară a Comunității la aceste măsuri, în special cheltuielile cu privire la eventualele măsuri de vaccinare.
Articolul 4
Calcularea indemnizației maxime eligibile pe animal
(1) Valoarea unitară pe animal sau produs luată în considerare la calcularea participării financiare a Comunității este limitată la o valoare unitară medie calculată pe baza sumei totale a despăgubirii animalelor sau a produselor în cauză, împărțite la numărul animalelor sau al produselor corespunzătoare. Aceasta este limitată la:
(a)
900 EUR pe bovină sacrificată;
(b)
125 EUR pe porc sacrificat;
(c)
100 EUR pe ovină sau caprină sacrificată;
(d)
2,20 EUR pe găină ouătoare sacrificată și 1,20 EUR pe găină de carne sacrificată;
(e)
0,20 EUR pe ou destinat incubației distrus și 0,04 EUR pe ou pentru consum distrus.
Atunci când valoarea unitară medie calculată depășește limitele stabilite la primul paragraf, iar prețurile de piață comunicate de către statul membru în aplicarea articolului 6 alineatul (1) și observațiile prezentate la auditurile prevăzute la articolul 10 justifică acest lucru, Comisia ia valoarea calculată ca bază de calcul a participării comunitare.
(2) Limitele prevăzute la alineatul (1) se actualizează și se completează de către Comisie pentru toate sau o parte din categoriile de animale și de produse pentru a ține seama de evoluția condițiilor de piață, în special de rata inflației.
Articolul 5
Calcularea asistenței comunitare pentru cheltuielile operaționale
(1) Asistența financiară a Comunității pentru cheltuielile prevăzute la articolul 3 literele (b) și (c) se referă numai la cheltuielile necesare și rezonabile cu privire la cheltuielile eligibile prevăzute la anexa I.
(2) Calcularea valorii asistenței financiare a Comunității trebuie să excludă din cheltuielile prezentate de către statul membru în special următoarele cheltuieli:
(a)
taxa pe valoarea adăugată și alte taxe;
(b)
remunerarea funcționarilor sau a agenților publici;
(c)
cheltuielile legate de utilizarea materialelor publice, în special mijloacele de transport, cu excepția consumabilelor;
(d)
despăgubirile rezultate din alte sacrificări decât cele obligatorii;
(e)
despăgubirile cumulate cu alte ajutoare comunitare, precum primele de sacrificare, care încalcă normele comunitare;
(f)
despăgubirile legate de distrugerea sau de renovarea clădirilor de exploatare, costurile de infrastructură și costurile legate de pierderile economice și de șomaj, asociate cu prezența bolii sau cu interdicția de repopulare.
Articolul 6
Informații prealabile acordării asistenței financiare a Comunității
(1) În cazul în care una dintre situațiile prevăzute la articolul 1 alineatul (1) apare pe teritoriul unui stat membru, acesta informează Comisia, în termen de 30 de zile de la data confirmării oficiale a primului focar, cu privire la categoriile de animale sau de produse în cauză și prețurile de piață constatate corespunzătoare fiecăreia dintre aceste categorii.
(2) La cel târziu două luni de la confirmarea oficială a primului focar și apoi la fiecare două luni, statul membru transmite, sub formă de fișier electronic și în conformitate cu formatul prevăzut în anexa II a), următoarele informații cheie privind costul despăgubirilor: numărul de animale sacrificate pe categorie, după caz, numărul de ouă distruse și suma totală a despăgubirilor deja acordate pentru fiecare categorie.
(3) La cel târziu trei luni de la confirmarea oficială a primului focar și apoi la fiecare două luni, statul membru transmite, sub formă de fișier electronic în conformitate cu formatul prevăzut în anexa II b), următoarele informații cheie privind costurile operaționale: sumele plătite pentru sacrificarea, transportul și distrugerea carcaselor, ouălor și laptelui, curățarea, dezinfecția și dezinsecția exploatațiilor, distrugerea alimentelor și eventual a echipamentului.
Articolul 7
Condiții de plată și documente justificative
(1) Asistența financiară a Comunității prevăzută la articolul 3 se acordă pe baza următoarelor elemente:
(a)
o cerere oficială de rambursare însoțită de un raport financiar prezentat în conformitate cu alineatul (2) al prezentului articol;
(b)
documentele justificative prevăzute în anexa V care demonstrează costurile diverselor acțiuni pentru care se solicită contribuția comunitară;
(c)
un raport epidemiologic cu privire la fiecare exploatație ale cărei animale au fost sacrificate și distruse;
(d)
rezultatele, după caz, ale auditurilor prevăzute la articolul 10.
Documentele justificative prevăzute la litera (b) și toate informațiile relevante, inclusiv informațiile comerciale, se pun, la cerere, la dispoziția Comisiei pentru auditurile la fața locului pe care aceasta trebuie să le efectueze.
(2) Secțiunea „despăgubire adecvată” a raportului financiar prevăzut la alineatul (1) litera (a) se introduce sub formă de fișier electronic în conformitate cu anexa III în termen de 60 de zile calendaristice de la data notificării deciziei specifice privind stabilirea asistenței financiare.
Secțiunea „costuri operaționale” a raportului financiar prevăzut la alineatul (1) litera (a) este introdusă sub formă de fișier electronic în conformitate cu anexa IV în termen de șase luni de la data constatării ultimului focar.
Comisia poate prelungi termenele prevăzute la primul și la al doilea paragraf în cazul în care statele membre aduc justificări obiective și întemeiate.
(3) Statele membre adoptă, în conformitate cu actele cu putere de lege și actele administrative naționale, măsurile necesare pentru:
(a)
a confirma corectitudinea și regularitatea operațiunilor finanțate în sensul eradicării bolii;
(b)
a preveni și urmări neregulile;
(c)
a recupera sumele pierdute ca urmare a neregulilor sau a neglijențelor;
(d)
a pune în aplicare despăgubirea rapidă și adecvată a proprietarilor prevăzută la articolul 3 litera (a);
(e)
a organiza în prealabil condițiile de mobilizare și de achiziție publică a serviciilor și a materialelor eligibile, esențiale pentru gestionarea unei crize, privind în special sacrificarea animalelor, transportul, distrugerea carcaselor, ouălor și produselor, curățarea și dezinfecția, în scopul unei bune gestiuni financiare a propriilor lor cheltuieli.
Statele membre informează Comisia, la cererea acesteia, cu privire la măsurile adoptate în acest sens.
(4) Cererea oficială de rambursare menționează în orice caz starea procedurilor administrative și judiciare naționale privind operațiunile finanțate, în special dosarele nefinalizate, valorile financiare respective și motivele acestor proceduri.
Articolul 8
Rata de conversie
Rata de conversie care urmează să fie luată în considerare pentru cererile de rambursare prezentate în moneda națională, în sensul articolului 1 litera (d) din Regulamentul (CE) nr. 2799/98, în cursul lunii „n” este cea a celei de-a zecea zi a lunii „n + 1” sau prima zi precedentă de la care este disponibilă o rată.
Articolul 9
Reduceri ale cheltuielilor eligibile
(1) Nerespectarea de către autoritățile în cauză a termenelor prevăzute la articolul 6 poate conduce la o reducere a cheltuielilor eligibile de până la 5 %, ținând seama de calitatea informației primite și de amploarea epizootiei declarate.
(2) O întârziere în termenele de prezentare prevăzute la articolul 7 alineatul (2) determină o reducere a asistenței financiare comunitare cu 25 % pe lună calendaristică de întârziere.
(3) În cazul în care autoritățile în cauză efectuează plățile despăgubirilor în afara termenului prevăzut la articolul 2 litera (a), se aplică următoarele norme:
(a)
reducerea cu 25 % a cheltuielilor eligibile pentru plățile efectuate între 91 și 105 zile de la sacrificarea animalelor și/sau distrugerea ouălor;
(b)
reducerea cu 50 % a cheltuielilor eligibile pentru plățile efectuate între 106 și 120 de zile de la sacrificarea animalelor și/sau distrugerea ouălor;
(c)
reducerea cu 75 % a cheltuielilor eligibile pentru plățile efectuate între 121 și 135 de zile de la sacrificarea animalelor și/sau distrugerea ouălor;
(d)
reducerea cu 100 % a cheltuielilor eligibile pentru plățile efectuate peste 135 de zile de la sacrificarea animalelor și/sau distrugerea ouălor.
Cu toate acestea, Comisia poate aplica o eșalonare diferită și/sau rate de reducere mai mici sau nule în cazul în care statele membre aduc justificări obiective și întemeiate.
(4) În cazul unei contestări a despăgubirii de către beneficiari, termenele prevăzute la alineatul (3) se suspendă pentru dosarele în cauză.
Articolul 10
Audituri
Comisia, în colaborare cu autoritățile competente, poate efectua audituri privind punerea în aplicare a măsurilor menționate la articolul 3 și la articolul 7 alineatul (3), eligibilitatea cheltuielilor aferente acestora, și audituri la fața locului în statul membru.
Auditurile pot în special să aibă ca obiect controale documentare și verificarea coerenței dosarelor financiare privind prețurile, numărul, vârsta și greutatea animalelor, precum și data ouatului, facturile recente, registrele exploatațiilor și bonurile de ridicare și de transport.
Articolul 11
Intrarea în vigoare
Prezentul regulament intră în vigoare în cea de a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 februarie 2005.